
	[bookmark: nev]TASSI NELLI
tassinelli@gmail.com
általános orvos
Osztatlan, 9. félév
Szegedi Tudományegyetem
Szent-Györgyi Albert Orvostudományi Kar
	
[bookmark: _GoBack]






Témavezetők:
	Dr. Bozó Renáta
tudományos munkatárs, SZTE SZAOK

	Dr. Kemény Lajos
egyetemi tanár, SZTE SZAOK




Pikkelysömörös keratinociták gyulladásos memóriája

Kulcsszavak: psoriasis; citokin-koktél; immunmemória
Bevezetés: Az immunsejtek képesek gyulladásos memória kialakítására, amely gyorsabb és intenzívebb válaszreakciót tehet lehetővé egy újonnan bekövetkező stimulusra. Kutatócsoportunk eredményei szerint a pikkelysömörös betegek tünetmentes bőrében, a gyulladás lezajlását követően is kimutathatók epigenetikai változások, ami a keratinociták gyulladásos memóriájára utal. Célunk az epigenetikai változások hátterében álló potenciális funkcionális eltérések vizsgálata ismételt gyulladáskeltő stimulusra adott válaszreakciók vizsgálatával.
Módszerek: Pikkelysömörös betegektől punch biopsziákat gyűjtöttünk olyan bőrterületről, ahol a betegnek soha nem volt pszoriázisa (never-lesional), valamint a korábban tünetes, de jelenleg klinikailag tünetmentes (gyógyult) bőrterületeikről. Az enzimatikus módon epidermiszre és dermiszre szétválasztott mintákat előzetes vizsgálatunkban meghatározott gyulladás keltő citokin-koktéllal kezeltük. Az epidermiszekből készített preparátumokon psoriasin (S100A7) immunfluoreszcens festést alkalmaztunk. Az epidermális és dermális minták citokin-koktél kezelésre adott válaszát citokin/kemokin protein array-vel tanulmányoztuk a minták felülúszóiból. Kiválogattuk a legalább kétszeres változást mutató fehérjéket, melyekkel a Reactome rendszerben útvonalelemzést végeztünk.
Eredmények: A citokin-koktél kezelés intenzívebb psoriasin kifejezést eredményezett, amely szignifikánsan magasabb volt a gyógyult keratinocitákban. A gyógyult minták citokin-koktél kezelésre adott citokin/kemokin expressziója kifejezettebb volt. A csak a gyógyult epidermiszben kétszeres változást mutató fehérjék száma volt a legmagasabb (21/105). Ezen fehérjék leginkább a TNF receptor-mediált nem-kanonikus NFκB folyamatához voltak köthetők. A csak a never-lesional epidermiszben változó fehérjék (4/105) az IL-4 és IL-13 jelátvitelhez voltak főként köthetők. Továbbá az elemzés alapján az interleukin jelátvitel aktiválása jellemző volt a never-lesional és gyógyult dermális mintákra és a gyógyult epidermiszre is.
Megbeszélés: Eredményeink alapján a gyógyult bőr epidermisze intenzívebben reagált a gyulladáskeltő citokin-koktél kezelésre, ami a gyógyult bőr keratinocitáinak gyulladásos memóriájára utal. A folyamat potenciálisan hozzájárulhat a léziók kiújulásához.

